Mishel Platini: FIFA prezidenti etib saylanmasam, bu UEFAdagi oxirgi muhlatim bo‘ladi

Yevropa futbol assotsiatsiyalari uyushmasi (UEFA) raisi Mishel Platini Xalqaro futbol federatsiyasi (FIFA) prezidenti etib saylanmagan taqdirda uyushma rahbarligi uchun navbatdagi muhlatga o‘z nomzodini qo‘ymaydi. Bu haqda u Yevropada futbol mavsumi boshlanishiga bag‘ishlangan Monakodagi matbuot anjumanida ma’lum qildi, deya xabar bermoqda “TASS”.

“Agar FIFA prezidentligiga saylovlarda g‘alaba qozona olmasam, UEFAdagi ushbu rahbarlik muhlatim oxirgisi bo‘ladi”, — deya ta’kidlagan Platini. 2015-yil martida u UEFA prezidentligiga uchinchi to‘rt yillik muhlatga saylangan, 29-iyulda esa FIFA prezidentligiga nomzodini qo‘ygan edi.
Eslatib o‘tamiz, FIFA rahbarligi uchun navbatdan tashqari saylovlar 2016-yil, 26-fevral kuni bo‘lib o‘tadi.